## Rješenje Agencije za zaštitu tržišnog natjecanja Klasa: UP/I-030-02/99-01/47 od 6

### NN 91/1999 (9.9.1999.), Rješenje Agencije za zaštitu tržišnog natjecanja Klasa: UP/I-030-02/99-01/47 od 6

# AGENCIJA ZA ZAŠTITU TRŽIŠNOG NATJECANJA

Na temelju članka 24. Zakona o zaštiti tržišnog natjecanja ("Narodne
novine", broj 48/95, 52/97 i 89/98), po prijavi namjere provedbe koncentracije
poduzetnika koju je podnio poduzetnik Interbrew Central European Holding
B. V., sa sjedištem u Nizozemskoj, Breda, Ceresstraat 19, zastupan po odvjetniku
Damiru Metelku, temeljem odluke Savjeta Agencije za zaštitu tržišnog natjecanja
donesene na 29. sjednici, održanoj 6. srpnja 1999. (članak 30. stavak 2.
točka 3. i stavak 3. Zakona o zaštiti tržišnog natjecanja), ravnateljica
Agencije za zaštitu tržišnog natjecanja donosi sljedeće

## RJEŠENJE

I. Ocjenjuje se kao dopuštena koncentracija poduzetnika koja će nastati
stjecanjem većinskog udjela i većinskog prava odlučivanja u poduzetniku
Prerada - Jadranska pivovara d.o.o., sa sjedištem u Vranjicu, Vranjički
put b.b., od strane poduzetnika Interbrew Central European Holding B. V.,
sa sjedištem u Nizozemskoj, Breda, Ceresstraat 19.

II. Koncentracija poduzetnika iz točke I. izreke ovog rješenja upisat
će se u Upisnik o koncentracijama nakon dostave isprave o pravnom temelju
stjecanja većinskog udjela i većinskog prava odlučivanja.

III. Obvezuje se poduzetnik Interbrew Central European Holding B. V.
da Agenciji za zaštitu tržišnog natjecanja dostavi ispravu o pravnom temelju
stjecanja većinskog udjela i većinskog prava odlučivanja u poduzetniku
Prerada - Jadranska pivovara d.o.o.

- Rok izvršenja: 8 dana po zaključenju isprave.

IV. Obvezuje se poduzetnik Interbrew Central European Holding B. V.
da zadrži postojeći proizvodni asortiman poduzetnika Prerada - Jadranska
pivovara d.o.o.

V. Obvezuje se poduzetnik Interbrew Central European Holding B. V. da
Agenciji za zaštitu tržišnog natjecanja dostavi svaku odluku o prestanku
proizvodnje bilo kojeg proizvoda iz postojećeg proizvodnog asortimana poduzetnika
Prerada - Jadranska pivovara d.o.o., uz obrazloženje.

- Rok izvršenja: Po donošenju odluke, bez odgode.

VI. Obvezuju se sudionici koncentracije iz točke I. izreke da Agenciji
za zaštitu tržišnog natjecanja dostavljaju obavijesti o svakom stjecanju
dionica u drugim poduzetnicima na tržištu industrijske proizvodnje piva
i slada u Republici Hrvatskoj, od strane bilo kojeg društva koje je u odnosu
povezanog društva s poduzetnikom Interbrew S. A., sa sjedištem u Belgiji,
Bruxelles, Grand Palace 1.

- Rok izvršenja: Najkasnije 30 dana prije namjeravanog stjecanja.

VII. Obvezuju se poduzetnici Zagrebačka pivovara d.d., sa sjedištem
u Zagrebu, Ilica 224, i Prerada - Jadranska pivovara d.o.o. da Agenciji
za zaštitu tržišnog natjecanja dostavljaju na ocjenu sve ugovore o licenci
i ugovore o poslovnoj suradnji sklopljene s domaćim ili stranim poduzetnicima,
što uključuje obvezu rečenih poduzetnika da dostave na ocjenu i sve važeće
dosad sklopljene ugovore o licenci i poslovnoj suradnji.

- Rok izvršenja: Bez odgode, odnosno 30 dana po sklapanju ugovora.

VIII. Obvezuje se poduzetnik Interbrew Central European Holding B. V.
da u cilju praćenja predmetne koncentracije dostavlja Agenciji za zaštitu
tržišnog natjecanja izvještaje o tržišnim udjelima koje sudionici predmetne
koncentracije imaju na tržištu Republike Hrvatske.

- Rok izvršenja: Redovito jednom godišnje do 1. travnja za godinu koja
je prethodila, počevši od dana donošenja ovog rješenja.

IX. Mjere praćenja navedene u točkama III. do VIII. izreke ovog rješenja
provodit će se trajno, do drukčije odluke Agencije za zaštitu tržišnog
natjecanja.

X. Ovo rješenje je konačno u upravnom postupku.

XI. Ovo rješenje bit će objavljeno u "Narodnim novinama".

Obrazloženje

1. Poduzetnik Interbrew Central European Holding B. V. sa sjedištem
u Nizozemskoj, Breda, Ceresstraat 19, zastupan po punomoćniku Damiru Metelku
(dalje: podnositelj prijave), podnio je 28. travnja 1999. Agenciji za zaštitu
tržišnog natjecanja (dalje: Agencija) prijavu namjere provedbe koncentracije
poduzetnika koja će nastati stjecanjem većinskog udjela i većinskog prava
odlučivanja u poduzetniku Prerada - Jadranska pivovara d.o.o. od strane
podnositelja prijave.

Prijava koncentracije podnesena je Agenciji radi ocjene i upisa u Upisnik
o koncentracijama, sukladno članku 22. i članku 23. stavku 1. Zakona o
zaštiti tržišnog natjecanja ("Narodne novine", broj 48/95, 52/97 i 89/98,
dalje: ZZTN).

2. U postupku ocjene prijavljene namjere koncentracije utvrđene su sljedeće
činjenice:

a) Pravni temelj koncentracije, prema podacima iz prijave namjere provedbe
koncentracije poduzetnika, bit će Ugovor o prijenosu udjela koji namjeravaju
sklopiti podnositelj prijave i poduzetnik Prerada d.d., sa sjedištem u
Splitu, Marmontova 9.

Narečenim Ugovorom podnositelj prijave steći će 100% udjela u poduzetniku
Prerada - Jadranska pivovara d.o.o.

b) Ukupni godišnji promet sudionika koncentracije ostvaren prodajom
roba i usluga u obračunskom razdoblju koje je prethodilo koncentraciji
(prema godišnjim financijskim izvješćima sudionika koncentracije za 1998.
godinu), prije oporezivanja, iznosi:

Po zahtjevu podnositelja prijave, podaci izuzeti od objavljivanja.\*

Sukladno odredbi članka 22. stavka 1. točka 2. ZZTN, stjecanjem većinskog
udjela i većinskog prava odlučivanja u poduzetniku Prerada - Jadranska
pivovara d.o.o. od strane podnositelja prijave nastat će koncentracija
poduzetnika koja podliježe obveznoj prijavi radi ocjene i upisa u Upisnik
o koncentracijama.

c) Uprava podnositelja prijave u svom Izvještaju koncentraciju obrazlaže
sljedećim pravnim i gospodarskim razlozima:

- Interbrew Grupa potvrđuje svoju opredijeljenost prema industriji piva
u Republici Hrvatskoj;

- Interbrew će primjenjivati vrlo visoke standarde kvalitete u proizvodnji
te će unijeti svoj upravni know-how;

- predmetna akvizicija imat će pozitivan učinak na lokalnu industriju,
ali i na poboljšanje turističke ponude na hrvatskoj obali.

d) Mjerodavno tržište utvrđeno je kao industrijska proizvodnja piva
(šifra djelatnosti 15.96 prema Nacionalnoj klasifikaciji djelatnosti) na
području Republike Hrvatske.

e) Poduzetnici članovi Grupacije Interbrew - Interbrew Central European
Holding B.V. i Interbrew International B.V. prisutni su na mjerodavnom
tržištu na način da imaju zajedno 71,07% udjela u temeljnom kapitalu i
prava glasa u poduzetniku Zagrebačka pivovara d.d.

f) Tržišni udjeli sudionika koncentracije s obzirom na ukupnu proizvodnju
ostvarenu na mjerodavnom tržištu u razdoblju koje je prethodilo nastanku
koncentracije (1998. godina), iznose:

|  |  |  |
| --- | --- | --- |
| Ind. proizvodnja piva u Republici Hrvatskoj (1998. godina)                                             - 3.814.760 hl | | |
| Sudionik  koncentracije | Tržišni udjeli u ukupnoj  proizvodnji (RH) | |
| prije  koncentracije | poslije  koncentracije |
| Interbrew | 34,30% | 41,56% |
| Prerada-Jadranska     pivovara d.o.o. | 7,26% | 7,26% |

g) Proizvodnja sedam industrijskih proizvođača piva u Republici Hrvatskoj
u 1998. godini i njihovi tržišni udjeli u odnosu na ukupnu industrijsku
proizvodnju piva u Republici Hrvatskoj u toj godini (koja iznosi 3.814.760
hl):

|  |  |  |
| --- | --- | --- |
| **Proizvođač** | **Količina        (hl)\*** | **Tržišni        udjel\*** |
| 1. Zagrebačka pivovara d.d. |  |  |
| 2. Karlovačka pivovara d.d. |  |  |
| 3. Panonska pivovara d.o.o. |  |  |
| 4. Pivovara d.d. Osijek |  |  |
| 5. Prerada-Jadranska pivovara |  |  |
| 6. Daruvarska pivovara d.o.o. |  |  |
| 7. BUP d.o.o. Buzet |  |  |
| **Ukupno** |  |  |

\* *Napomena:* prema podnesku zastupnika poduzetnika
Interbrew Central European Holding B. V. od 27. srpnja 1999., podaci iznijeti
u označenim točkama obrazloženja rješenja predstavljaju poslovnu tajnu,
te su stoga izuzeti od objavljivanja.

\* Po zahtjevu podnositelja prijave, podaci izuzeti od objavljivanja.\*

Obzirom da će podnositelj prijave nakon provedene koncentracije imati
većinske udjele u poduzetnicima Zagrebačka pivovara d.d. i Prerada-Jadranska
pivovara d.o.o., njegov udjel na mjerodavnom tržištu, promatrano prema
količini proizvedenog piva u 1998. godini, iznosit će 41,56%. Prema tome,
podnositelj prijave tom koncentracijom dolazi u nadmoćni položaj u odnosu
na ostale takmace na mjerodavnom tržištu u smislu članka 15. stavka 2.
ZZTN.

h) Po zahtjevu podnositelja prijave, podaci izuzeti od objavljivanja.\*

i) Po zahtjevu podnositelja prijave, podaci izuzeti od objavljivanja.\*

3. Razmatrajući navedene činjenice vezane uz ocjenjivanje prijavljene
koncentracije poduzetnika koja će nastati stjecanjem većinskog udjela i
većinskog prava odlučivanja u poduzetniku Prerada-Jadranska pivovara d.o.o.
od strane podnositelja prijave, Savjet Agencije za zaštitu tržišnog natjecanja,
sukladno svojim ovlastima iz članka 30. stavka 2. točke 3. ZZTN, na 29.
sjednici održanoj 6. srpnja 1999. ocijenio je:

a) S obzirom na ukupni godišnji promet Grupacije Interbrew i poduzetnika
Prerada-Jadranska pivovara d.o.o. ostvaren prodajom roba i usluga u godini
koja je prethodila nastanku koncentracije (1998. godina), koji iznosi \*,
stjecanjem većinskog udjela i većinskog prava odlučivanja od strane podnositelja
prijave nastala je koncentracija poduzetnika koja podliježe obveznoj prijavi
radi ocjene i upisa u Upisnik o koncentracijama u smislu odredaba članka
22. stavka 1. točke 2. ZZTN.

b) U predmetnom slučaju riječ je o dopuštenoj koncentraciji.

Pri donošenju takve ocjene Savjet je naročito uzeo u obzir sljedeće
razloge:

aa) U Republici Hrvatskoj postoji razvijena industrijska proizvodnja
piva. Tržište piva u Republici Hrvatskoj prije provođenja ove koncentracije
bilo je dobro strukturirano i segmentirano. Također postoji i uvoz piva.

|  |  |  |
| --- | --- | --- |
| Uvoz piva u Republiku Hrvatsku | | |
| Godina | Hektolitara | Vrijednost (USD) |
| 1996. | 22.030 | 13.742.797 |
| 1997. | 20.779 | 11.414.690 |
| 1998. | 17.772 | 10.309.149 |

Količina uvezenog piva u odnosu na ukupno proizvedenu količinu piva
u Republici Hrvatskoj u 1998. godini iznosi 0,48%.

bb) Nakon provedene koncentracije, distribucijska mreža poduzetnika
Zagrebačka pivovara d.d. prodavat će proizvode poduzetnika Prerada-Jadranska
pivovara d.o.o. i obrnuto. Na taj će način potrošači proizvoda rečenih
poduzetnika imati na raspolaganju potpunu kombiniranu seriju proizvoda,
a također će se, uslijed proširene distribucije, poboljšati rotacija proizvoda
što će dovesti do povećanja kvalitete istih.

cc) Predmetnom koncentracijom poduzetnik Prerada-Jadranska pivovara
d.o.o. bit će, kao član Grupacije Interbrew, u mogućnosti koristiti tehničku
i drugu pomoć koju Grupacija Interbrew stavlja na raspolaganje svojim članovima,
te na taj način osigurati stalan razvoj sukladan svjetskim standardima.

c) Provođenjem ove koncentracije dolazi do jačanja vladajućeg položaja
Grupacije Interbrew na mjerodavnom tržištu, ali ne u mjeri koja bi znatno
ili trajno ograničila ili ukinula slobodno tržišno natjecanje.

Stoga je odlučeno kao u točki I. izreke ovog rješenja.

Međutim, obzirom na vladajući položaj podnositelja prijave glede njegove
tržišne snage Agencija je u skladu s člankom 36. ZZTN propisala mjere praćenja
ove koncentracije, kako je navedeno u točkama III. do VIII. izreke ovog
rješenja.

d) Sukladno svim iznijetim činjenicama odlučeno je da se prijavljena
koncentracija kao dopuštena upiše u Upisnik o koncentracijama nakon što
bude dostavljena isprava o pravnom temelju stjecanja, kao što je navedeno
u točki II. izreke ovog rješenja.

4. Ovo rješenje je konačno u upravnom postupku.

U slučaju neizvršenja mjera navedenih u točkama III. do VIII. izreke
rješenja, bit će primijenjene kaznene odredbe iz članka 40. stavka 1. točke
4. i stavka 2. ZZTN.

5. Temeljem članka 37a. ZZTN, rješenja Agencije donesena primjenom odredbe
članka 36. ZZTN objavljuju se u "Narodnim novinama", te je odlučeno kao
u točki XI. izreke ovog rješenja.

**UPUTA O PRAVNOM LIJEKU**

Protiv ovog rješenja nije dopuštena žalba, ali nezadovoljna stranka
može, sukladno odredbama članka 37. ZZTN pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovoga
rješenja.

Klasa: UP/I-030-02/99-01/47
Urbroj: 580-02-99-19
Zagreb, 6. srpnja 1999.

Ravnateljica **dr. Deša Mlikotin Tomić,** v. r.

Rješenje, NN 91/1999-1578
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)